ดีเดย์! PTT ปรับขึ้นราคา “NGV” 0.13 บาท/กก.
PTT ปรับขึ้นราคา “NGV” 0.13 บาท/กก. มีผลตั้งแต่วันนี้ โดยขณะนี้ราคาขาย NGV ในเขตกรุงเทพฯ เพิ่มเป็น 13.59 บาท/กก.
16 ต.ค. 2560

บริษัท ปตท.จำกัด (มหาชน) หรือ PTT เปิดเผยว่า บริษัทปรับขึ้นราคาขายก๊าซธรรมชาติสำหรับยานยนต์ (NGV) อีก 0.13 บาท/กิโลกรัม (กก.) ส่งผลให้ราคาขาย NGV ในเขตกรุงเทพฯ เพิ่มเป็น 13.59 บาท/กก. ซึ่งเป็นราคาที่ยังไม่รวมภาษีบำรุงท้องถิ่น โดยมีผลตั้งแต่วันนี้ (16 ต.ค.)
ขณะที่ก่อนหน้านี้คณะกรรมการบริหารนโยบายพลังงาน (กบง.) เห็นชอบให้ปรับสูตรราคา NGV โดยเพิ่มค่าใช้จ่ายในการปรับคุณภาพ NGV เฉพาะรถส่วนบุคคล เบื้องต้นมีค่าดำเนินการราว 0.46 บาท/กก. ซึ่งปตท.ทยอยปรับเพิ่มต้นทุนค่าดำเนินการ โดยแบ่งออกเป็น 2 ครั้ง คือในรอบเดือนก.ย. และรอบเดือนต.ค.
อย่างไรก็ตาม ในช่วงเดือนก.ย.ที่ผ่านมา ปตท.ได้ปรับขึ้นราคา NGV ไปแล้ว 1 ครั้ง ในอัตรา 0.27 บาท/กก.